Kempton Park-leerder rand klasmaat in badkamer aan‘n Leerder van Hoërskool Kempton Park rand sy klasmaat in die skool se badkamer aan. (Foto: Skermgreep) ŉ Video van twee leerders wat mekaar in ŉ skool se badkamer pak, het Dinsdag die rondte op sosiale media gedoen. In die video kan gesien word hoe een seun ŉ ander teen die badkamer se vloer druk en sy kop herhaaldelik met die vuis bykom. Daarna skop hy die ander seun met sy knie in die sy, gooi hom in die lug op en skop hom weer waar hy op die badkamervloer lê. Die seun wat die slaanwerk gedoen het, was oënskynlik ontsteld omdat die ander seun met sy meisie gesels het en vra herhaaldelik: “Wat soek jy met my meisie?”. Steve Mabona, woordvoerder van die Gautengse departement van onderwys, sê die seuns is albei in graad nege aan die Hoërskool Kempton Park in Gauteng. Panyaza Lesufi, LUR vir onderwys in Gauteng, het Woensdag die skool besoek. Volgens die skool se bestuur het die voorval reeds verlede Woensdag plaasgevind en is dit by die departementele distrikskantoor aangemeld. Lesufi sê die leerder sal binnekort dissiplinêr verhoor word. Die leerder wat aangerand is se ouers het ook reeds ŉ klag van aanranding by die polisie gelê. “Ons glo dat hierdie ŉ geïsoleerde voorval was en dat die skool en beheerliggaam ten volle in beheer van die saak is en dit vorentoe reg sal hanteer,” het Lesufi gesê. Francois de Kock, Hoërskool Kempton Park se skoolhoof, het Woensdag gesê die skool keur die voorval ten sterkste af. “Ons is ŉ skool van hoë morele waardes en ouers moet met ŉ geruste hart voel dat hulle hul kinders na die skool kan stuur,” sê De Kock. “Ons sal hard werk om hierdie insident aan te spreek sodat die skool van krag tot krag kan gaan en elke leerder die geleentheid het om sy beste potensiaal te bereik.” De Kock sê die skool sal terreindiens opskerp, veral by die badkamers, en die leerders beter bewus maak van die gevare van sosiale media.